Up-704/05
Datum: 2006-11-22T00:00:00.000+01:00
ecli: ECLI:SI:USRS:2006:Up.704.05
vrsta: posamični akt
zadeva: ustavna pritožba
objavljeno: Neobjavljeno | 22.11.2006
dokument: US26741
akt: Ustavna pritožba zoper sodbo Višjega sodišča v Kopru št. I Cpg 134/2004 z dne 31. 3. 2005 v zvezi sodbo Okrožnega sodišča v Novi Gorici št. Pg 103/2003 z dne 22. 3. 2004
resitev: zavrženje
izrek: Ustavna pritožba zoper sodbo Višjega sodišča v Kopru št. I Cpg 134/2004 z dne 31. 3. 2005 v zvezi sodbo Okrožnega sodišča v Novi Gorici št. Pg 103/2003 z dne 22. 3. 2004 se zavrže.
stavek: Stečajna dolžnica je po določbi drugega odstavka 171. člena ZPPSL z dnem vpisa sklepa o zaključku stečajnega postopka v sodni register prenehala obstajati. Morebitna ugoditev pritožničini ustavni pritožbi in posledična razveljavitev izpodbijane sodne odločbe zato ne bi izboljšala njenega pravnega položaja. Ker pritožnica ne izkazuje pravnega interesa za ustavno pritožbo, zato jo je Ustavno sodišče zavrglo.
odlocitev: sklep
geslo: 1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 50.1, 55.1, Zakon o Ustavnem sodišču [ZUstS]
datum_vloge: 2005-07-18T22:00:00.000Z
datum_odlocitve: 2006-11-21T23:00:00.000Z

# Up-704/05-9

# 22. 11. 2006

## SKLEP

Ustavno sodišče je v postopku za preizkus ustavne pritožbe družbe A., d. d., Ž., ki jo zastopa B. B., odvetnica v Z., na seji senata 7. novembra 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

### sklenilo:

Ustavna pritožba zoper sodbo Višjega sodišča v Kopru št. I Cpg 134/2004 z dne 31. 3. 2005 v zvezi sodbo Okrožnega sodišča v Novi Gorici št. Pg 103/2003 z dne 22. 3. 2004 se zavrže.

### OBRAZLOŽITEV

Prvostopenjsko sodišče je na podlagi tožbe stečajne dolžnice odločilo, da verižne kompenzacije, sklenjene med stečajno dolžnico, ustavno pritožnico in tretjimi nimajo pravnega učinka nasproti stečajni masi stečajne dolžnice, saj je menilo, da obstajata tako objektivni kot tudi subjektivni pogoj izpodbojnosti. Višje sodišče je pritožbo zavrnilo. Ustavna pritožnica je vložila ustavno pritožbo.

Vsakdo, ki zahteva sodno varstvo svojih pravic in pravnih interesov, mora izkazati pravni interes: kot verjetno mora izkazati, da bo ugoditev njegovi zahtevi pomenila zanj določeno pravno korist, ki je brez tega ne more doseči. Pravni interes mora biti izkazan tudi za vložitev ustavne pritožbe. Na obstoj pravnega interesa mora Ustavno sodišče paziti po uradni dolžnosti ves čas postopka.

Stečajna dolžnica je bila po podatkih iz računalniške baze sodnega registra 8. 6. 2006 izbrisana iz sodnega registra zaradi zaključka stečajnega postopka po sklepu Okrožnega sodišča v Novi Gorici št. St 25/2002 z dne 17. 5. 2006, ki je postal pravnomočen 30. 5. 2006. Stečajna dolžnica je tako po določbi drugega odstavka 171. člena Zakona o prisilni poravnavi, stečaju in likvidaciji (Uradni list RS, št. 67/93 in nasl. – v nadaljevanju ZPPSL) z dnem vpisa sklepa o zaključku stečajnega postopka v sodni register prenehala obstajati. Morebitna ugoditev pritožničini ustavni pritožbi in razveljavitev izpodbijane sodne odločbe zato ne bi izboljšala pritožničinega pravnega položaja. Ker pritožnica ne izkazuje pravnega interesa za ustavno pritožbo, jo je Ustavno sodišče zavrglo.

Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču (v nadaljevanju ZUstS) ter prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 — popr.)  v sestavi: predsednica senata dr. Dragica Wedam Lukić ter člana mag. Marija Krisper Kramberger in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

dr. Dragica Wedam Lukić